**Pomicanje crte na rang-listama za dodjelu državnih STEM stipendijapoštovane studentice i studenti,**

Poštovane studentice i studenti,

Ovim putem Vas obavještavam kako su odlukom Povjerenstva za dodjelu državnih stipendija u STEM područjima znanosti (Ministarstvo znanosti i obrazovanja) pomaknute crte na rang-listama za dodjelu državnih stipendija u STEM područjima znanosti za akademsku godinu 2018./2019 u skladu s člankom 7. stavkom 11. Pravilnika o uvjetima i načinu ostvarivanja prava redovitih studenata na državnu stipendiju u STEM područjima znanosti ([Narodne novine broj, 78/2018](https://narodne-novine.nn.hr/clanci/sluzbeni/2018_08_78_1592.html).).

Rang-liste dostupne su na poveznici <https://stemstipendije.mzo.hr/>, kojoj pristupate svojim AAI@EduHr elektroničkim identitetom te svojom identifikacijskom oznakom provjeravate svoje mjesto na rang-listi.

Studenti koji su na rang-listi u sklopu kvote za određeno područje i godinu studija, odnosno iznad praga za ostvarivanje prava na stipendiju, obavijestit će se na adresu elektroničke pošte da su ostvarili pravo na državnu stipendiju. Zaprimanje e-poruke nije preduvjet za ostvarivanje prava na državnu STEM stipendiju te svi studenti, neovisno o zaprimanju predmetne obavijesti, mogu svoje podatke provjeriti na poveznici <https://stemstipendije.mzo.hr/>.

Ako student koji je ostvario pravo na državnu STEM stipendiju želi prihvatiti stipendiju, nužno je da do **utorka 4. prosinca 2018. godine do 12 h** na poveznici <https://stemstipendije.mzo.hr/>, označi izjave koje prethode prihvaćanju Uvjeta stipendiranja, prihvati Uvjete stipendiranja te da upiše svoj IBAN žiroračuna.

Prihvaćanje uvjeta stipendiranja smatra se činom sklapanja ugovora.

Ako u navedenom roku student ne prihvati Uvjete stipendiranja, smatrat će se da ne prihvaća državnu stipendiju te će obavijest o ostvarivanju prava na državnu stipendiju dobiti sljedeći student na rang-listi ispod praga do ispunjenja kvote.

Sukladno Pravilniku o uvjetima i načinu ostvarivanja prava redovitih studenata na državnu stipendiju u STEM područjima znanosti (Narodne novine broj, 78/2018.) izrađeno je ukupno osam rang-lista, odvojeno za svako područje te u svakom području posebno za studente prve godine, a posebno za studente viših godina.

Izdvojena je rang-lista za one studente koji su pravo na ovu stipendiju ostvarili na temelju članka 6. stavka 11. Pravilnika u kojem se propisuje kako svakom visokom učilištu koje izvodi studijske programe u STEM područjima znanosti pripada najmanje jedna stipendija za studente prve godine i jedna za studente ostalih godina u pojedinom području.

Za sve dodatne informacije redovito pratite mrežne stranice Ministarstva znanosti i obrazovanja te službenu Facebook stranicu Državne STEM stipendije.

Za sve ostale informacije možete se obratiti Ministarstvu znanosti i obrazovanja na [stem-stipendije@mzo.hr](https://mail.uniri.hr/src/compose.php?send_to=stem-stipendije%40mzo.hr).

S poštovanjem,

Doc. dr. sc. Nina Pereza, dr. med.

Koordinatorica za STEM stipendije za Medicinski fakultet u Rijeci